ค่าฝุ่นละออง PM 2.5 บริเวณริมถนนคู่ขนานพระราม 2 อำเภอเมือง จังหวัดสมุทรสาคร ยังคงพุ่งสูงถึง 121 ไมโครกรัมต่อลูกบาศก์เมตร เนื่องจากอากาศปิดและการสะสมตัวของฝุ่นละอองจากเมื่อวานนี้
ค่าฝุ่นละออง PM 2.5 บริเวณริมถนนคู่ขนานพระราม 2 อำเภอเมือง จังหวัดสมุทรสาคร ยังคงพุ่งสูงถึง 121 ไมโครกรัมต่อลูกบาศก์เมตร เนื่องจากอากาศปิดและการสะสมตัวของฝุ่นละอองจากเมื่อวานนี้สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลช่วงเย็นวันนี้ 26 มกราคม 2562 ภาพรวมคุณภาพอากาศอยู่ในระดับคุณภาพปานกลางถึงมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 53 - 121 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นต่อเนื่องจากเมื่อวานนี้หลายพื้นที่ เนื่องจากอากาศนิ่ง ลมอ่อน ทำให้ฝุ่นละอองสะสมตั้งแต่เมื่อวานนี้ส่งผลถึงเช้าวันนี้ ประกอบกับอากาศในช่วงเช้าวันนี้มีหมอกบาง อากาศลอยตัวได้ไม่ดีมากนัก และลมพัดอ่อน ยิ่งส่งผบให้หลายพื้นที่ปริมาณฝุ่นละอองพุ่งสูงขึ้นเกือบทุกพื้นที่ โดยเฉพาะบริเวณริมถนนคู่ขนานพระราม 2  อำเภอเมือง จังหวัดสมุทรสาครสูงถึง 121 ไมโครกรัมต่อลูกบาศก์เมตร ทำให้ทุกหน่วยงานเร่งดำเนินทุกมาตรการช่วยลดค่าฝุ่นละอองลงให้ได้ ทั้งนี้ ในช่วงบ่ายกรมอุตุนิยมวิทยารายงานว่า จะมีลมพัดแรงขึ้น ส่งผลให้ปริมาณฝุ่นละอองจะเจือจางลงและทำให้คุณภาพอากาศดีขึ้น ขณะเดียวกันจากการสะสมตัวของปริมาณฝุ่นละอองยังทำให้ค่าฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 79 - 149 ไมโครกรัมต่อลูกบาศก์เมตร เกินมาตรฐานบริเวณริมถนนกาญจนาภิเษก เขตบางขุนเทียน , ตำบลทรงคนอง อำเภอพระประแดง จังหวัดสมุทรปราการ , ตำบลบางเสาธง อำเภอบางเสาธง จังหวัดสมุทรปราการ , ตำบลอ้อมน้อย อำเภอกระทุ่มแบน จังหวัดสมุทรสาคร และ ริมถนนคู่ขนานพระราม 2  อำเภอเมือง จังหวัดสมุทรสาคร